Drengen cyklede ud foran bil ved Camping Rolighed. Hans pårørende er underrettet.

En 14-årig dreng har mandag middag mistet livet, efter han cyklede ud fra Camping Rolighed og direkte ind på Grønhøj Strandvej, hvor han blev ramt af en personbil. Det fortæller vagtchefen ved Nordjyllands Politi, Bruno Brix. Der er tale om en dreng fra Nordjylland, som var gæst på campingpladsen. Bilens fører er også fra regionen. - Vi har haft en bilinspektør deroppe, og vi er ved at klarlægge de omkringliggende omstændigheder, siger Bruno Brix. Bilens fører kom ikke til skade ved ulykken. Den 14-åriges pårørende er underrettet.